als_Latn dik_Latn sag_Latn
Në shikim të parë u pa se reagimi i shpejtë i Qeverisë së re për Trepçën është një shenjë e fillimit të institucioneve që të merren seriozisht me një aset i cili në të kaluarën ka qenë gjenerator i zhvillimit të Jugosllavisë! Por ky reagim kaq i nxituar (si në panik), pas një shhpërfillje kaq të gjatë, nuk po mund të kuptohet se është edhe një shenjë e mirë, sepse asnjë arsye e fuqishme nuk ekziston, (se paku nuk është bërë publike), për një veprim dhe vendim që sot u morr në Kuvend të Kosovës.
Pikërisht baza ligjore ishte shkaku kryesor pse kjo Qeveri, (e trajnuar nga Qeveria e kaluar), po nxiton (si në rastin e PTK) që ta bartë përgjegjësinë në Kuvend, ku u diskutua dhe u morr vendimi.
Si duket paniku ka filluar kur Dhoma e Posaçme e Gjykatës Supreme i ka përkujtuar Agjencisë Kosovare të Privatizimit se deri më 2 shkurt 2015 ajo duhet të dorëzoj planin e Riorganizimit të Ndërmarrjes Trepça, obligim të cilin është dashur kjo Agjenci që ta përmbush me kohë. Pra në mungesë të këtij Plani, Gjykata do të filloj likuidimin e Trepçës?! Ky moment ka qenë alarmues për Ministrin e ri i cili në stres ka kërkuar shpëtim të situatës.
Ata që dëshirojnë ta lexojnë Ligjin mbi Trepçën do të kuptojnë se gjykata nuk mund të bëjë kurrfarë likuidimi, sepse e para AKP-ja po të ishte nevoja do të mund të dorëzonte një plan fillestar me parimet e riorganizimit, ndërsa edhe në rast se ajo nuk do ta bënte këtë, kreditorët e Trepçës janë të autorizuar të dorëzojnë Planin e tyre alternativ të riorganizimit. Meqenëse cilido plan që do ti paraqitej gjykatës, duhet të marrë votën e shumicës së kreditorëve (vota e kreditorëve me më tepër se gjysmën e kërkesave) dhe pastaj ky plan do ti paraqitej Dhomës së Posaçme për miratim. Duke e pasur të njohur faktin se dy kreditorët kryesorë të Trepçës janë punëtorët e Trepçës dhe qeveria e Kosovës (më afër 70% të kërkesave) kjo tregon se asnjë plan nuk mund të miratohet pa votën pro të këtyre dy kreditorëve të cilët poashtu mund ti paraqesin gjykatës një plan riorganizimi dhe kjo mund të bëhet brenda 60 ditëve nga dita kur AKP-ja të dorëzoj ose dështoj që ta paraqes planin e saj, prandaj ku janë arsyet e këtij nxitimi që brenda 3-4 ditëve të merret një vendim kaq i rëndësishëm jo vetëm për Trepçën por edhe për Kosovën?!
Befasia tjetër për të gjith ka të bëjë me parimet! Partnerët e koalicionit qeveritar janë të njohur si ithtarët e mëdhenj të privatizimit me çdo kusht dhe pa kurrfarë planesh. Në rastin e Trepçës, ata nxituan jo të privatizojnë edhe këtë gjigant të fundit ekonomik të Kosovës, por tani e kthyen timonin për 180 shkallë dhe po ti linte Serbia desh morrën vendim që ta nacionalizojnë plotësisht këtë ndërmarrje gjysmë të nacionalizuar?!
Kujt iu dasht ky nxitim i Qeverisë dhe Parlamentit, që ta nxisë këtë debat, pa asnjë analizë të problemit?!
Për 15 vite askujt nuk iu është ngutur për Trepçën. Ka mundur që të gjendet edhe pak durim, për ta trajtuar me seriozitet këtë çështje të rëndësishme për ne dhe gjeneratat e ardhshme.
Zbatimi i ligjit të tanishem për Trepçën (një ligj standard për riorganizim të ndërmarrjeve) pa asnjë rrezik mund të rrumbullakohet në një riorganizim të suksesshëm të Trepçës, ku do te servisohen borgjet me pagesa të pjesshme nga shitja e skrapit të Trepçës, ndërsa pjesa tjetër e tyre do të riprogramohej, ndërmarrja do të konsolidohej me kapital të freskët e me këtë do të shtohej punësimi dhe kuptohet që ky është interes i minatorëve, kreditorëve dhe shtetit të Kosovës. Përpos këtyre efekteve ekonomike një sukses i tillë i Trepçës do të ishte gjenerator edhe i integrimit të veriut të Kosovës.
Nuk duket të ketë asnjë pengesë që kreditorët (minatorët përmes përfaqësuesit të tyre dhe qeveria si kreditor) t’i paraqesin gjykatës edhe tash dhe në të ardhmen një Plan të mirë riorganizimi me të cilin Trepça do të lirohej nga problemet (ngarkesat) e panevojshme dhe pjesa e shëndoshë e saj permes një konkursi ndërkombtar do të gjente financuesit e saj të sigurt, të cilët për një periudhë relativisht të gjatë do ta kthenin Trepçen në një minierë bashkëkohore, do ta shumëfishonin numrin e të punësuarve dhe buxhetit të Kosovës do t’i kontribuonin me tatimet, taksat dhe përfitimet tjera nga këto lloj kontratash.
Duke gjetur një kompani të madhe të minierave nga vendet mike dhe duke i dhënë Trepçës një zgjidhje komerciale e jo “shtetërore”, ajo do të konsolidohej dhe do te kthehej normaliteti edhe në pjesën veriore të vendit, sepse as Serbia e as strukturat e saj në veri, tani të veshura me pushtet të Kosovës, nuk do të munden ti bëjnë obstruksione një investitori serioz me kontratë solide dhe me përkrahjet e aleateve tonë perëndimor. Me një Trepçë të tillë, ambiciet e Asociacionit të Komunave Serbe për ta vënë nën kontroll juridik pjesën veriore të Trepçës do të pushonin, Trepça nuk do të mbetej mollë sherri në mes Kosovës dhe Serbisë.
Promovimi i interesave të Serbisë në Trepç, në Kuvendin dhe Qeverinë e Kosovës, nuk ka qenë obligim që keto institucione e kanë marr nga votuesit e tyre, por për kundrazi. Kjo nuk mund të arsyetohet as me hilet eventuale në mes të partnerëve të koalicionit për të ia tregu njëri tjetrit vendin, sepse në këtë rast Kosova po pëson pasoja afatgjata politike, ekonomike dhe shtetërore.
Sot ky ishte haraçi që u pagua nga papërgjegjësia e AKP-ës e cila kontrollohej nga ana e majtë e Qeverisë Siameze, e pa pjekurisë dhe mungesës së seriozitetit elementar të anës së djathë të Qeverisë siamese, Kryeministrit Isa Mustafa dhe perfundimisht kjo ishte dëshmi e qartë se çka i pret të gjithë qytetarët e Kosovës me një Qeveri invalid, plotësisht të pa përgjegjshme dhe jo kompetente! Druaj që nga kjo logjikë do të kemi dëme të pa riparueshme!
Ajo qe dje mund të shërohej me vitamina, nëse vazhdon kjo qasje, kam frikë se neser nuk do të mund të shërohet as me briskun e kirurgjisë.
Të premten është vënë gurthemeli me rastin e nisjes së implementimit të projekteve në...
Një ekip i mjekëve nga Klinika Universitare e Linshopingut të Suedisë gjatë kësaj jave ka...
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn